
			Innledning

			Jeg liker ikke slips. Det er et totalt meningsløst plagg. Men våren 2020 hadde jeg akkurat blitt ny sjef for Oljefondet og tok derfor på meg et rødt et. Vi skulle avholde pressekonferanse om ansettelsen min. Jeg gruet meg.

			Medietrykket på denne tiden var noe av det heftigste jeg hadde opplevd. Jeg var ikke vant til å være i fokus og at alt jeg gjorde, både på jobb og privat, skulle granskes i offentligheten. Spørsmålene haglet. Hva med pengene mine, hvor mange var det egentlig, hva hadde jeg tjent dem på, hvordan var de plassert, og hva skulle jeg gjøre med dem nå? Gjorde de tidligere investeringene mine meg inhabil som oljefondsjef? Hva med det seminaret jeg hadde avholdt høsten før? Hvorfor i alle dager hadde jeg gjort det, hva hadde det kostet, og hvilke offentlige personer var jeg venner med når det kom til stykket? Dette kunstmuseet i Kristiansand … den seilbåten. Mente jeg virkelig det jeg hadde sagt om arveavgift?

			Så snart pressekonferansen var over og jeg var kommet meg ut av rommet hvor vi hadde avholdt den, rev jeg slipset av. De nye kollegaene mine møtte meg med vennlige fjes. Noen klappet meg på skulderen, andre sa «bra jobbet, Nicolai». Jeg slapp meg ned i en stol, kneppet opp øverste knapp i skjorten og trakk inn pusten.

			Noen dager senere skulle jeg ha et møte med lederen for fondets obligasjonsavdeling, Asgeir. Dette var én av 140 samtaler jeg hadde med ansatte før jeg begynte i jobben på ordentlig, og poenget var hovedsakelig å bli kjent og få deres syn på hvordan fondet var drevet. Midt i samtalen spurte Asgeir om han kunne si noen ord. Selvfølgelig, svarte jeg.

			«Du var altfor hissig på den pressekonferansen», sa han.

			Et øyeblikk ble jeg sittende lamslått og bare se på ham. Hissig? Jeg? Hvordan kunne han si noe sånt? Til den nye sjefen? Var han helt idiot, eller? 

			Så slo det meg at han hadde rett. Jeg hadde jo kjent det selv, hvordan pulsen hamret i halsen. Jeg hadde vært altfor irritabel der inne. Det var et lavmål. Det måtte ikke skje igjen. Med ett dukket det opp et vagt minne: En person i salen hadde kommet bort og sagt noe lignende til meg rett etter pressekonferansen. Da hadde jeg vel mest avfeid det. Nå takket jeg Asgeir for tilbakemeldingen og sa jeg var glad for at han turte å si fra.

			Resten av dagen gnagde en rekke tanker i hodet mitt. Hvorfor var det ikke flere i fondet som sa noe når jeg åpenbart hadde vært for hissig? Hvorfor roste de meg når jeg ikke fortjente det? Hva var det de fryktet? Jeg innså at en av de viktigste oppgavene jeg hadde foran meg som leder for Oljefondet, var å forme et miljø hvor folk faktisk tør å si fra når sjefen dummer seg ut. Denne boken handler blant annet om hvordan man får til dette.

			Takket være stillingen som oljefondsjef har jeg fått unik tilgang til verdens beste bedriftsledere. I fondet har vi laget podkasten In Good Company, hvor disse lederne, men også psykologer, journalister, idrettsutøvere og andre med mer vett og erfaring enn meg, har delt tankene sine om business og ledelse. Jeg har dessuten hatt ledere selv, ledet mitt eget selskap i femten år, tatt en mastergrad i organisasjonspsykologi og nå altså også vært leder i offentlig sektor. Det gir jo noen erfaringer. Som analytiker og kapitalforvalter har jeg også hatt tusenvis av møter med bedriftsledere verden over, i ulike bransjer og til ulike økonomiske tider. 

			I løpet av disse årene har jeg lært meg verdien av å lytte til andre, både dem jeg er enig og uenig med, og sånn har jeg også fått en spesiell innsikt i hva som gjør at bedrifter lykkes over tid. Det handler selvfølgelig om mer enn bare ledelse. Konjunkturer, innovasjon, verdensøkonomien, politiske beslutninger – det er mye som påvirker om selskaper gjør det bra eller ikke. Men det er ingen tvil om at god ledelse er en nøkkelfaktor for å oppnå langsiktig suksess. Og det er flere grunner til at jeg mener det er verdt å dele alt jeg har lært om emnet. 

			Den første grunnen er nokså åpenbar. Oljefondet vil at bedriftene vi har eierskap i – per dags dato eier vi om lag 1,5 prosent av alle verdens selskaper og nesten 3 prosent av alle selskapene i Europa – skal drives godt. Selv om fondet ikke har noen offisiell mening om hvordan ledere styrer bedriften sin, mener jeg det kan være nyttig å vise frem forslag til hva god ledelse kan være. Drives selskapene våre bedre, tjener vi mer penger for Norge og nordmenn. Og det vil vi jo. I fondet har vi dessuten ingen offisiell tekst som forklarer hvordan våre over 120 ledere burde utøve lederskap. Forhåpentlig kan denne boken bidra til en felles forståelse av hvordan godt lederskap kan se ut.

			Den andre grunnen er muligens ikke like åpenbar. Min opplevelse er at de aller beste lederne og tenkerne i verden er nokså enige om hva god ledelse er. I hvert fall vil jeg påstå at de mest interessante tankene deres, slik jeg prøver å oppsummere dem i denne boken, tegner et ganske klart bilde. Likevel beveger mange ledere i dag seg i motsatt retning. Det uroer meg, og jeg synes det er viktig å si ifra om det.

			I næringslivet dreier god ledelse seg dypest sett om to ting: å drive bra butikk og å skape en god arbeidsplass. 

			Jeg vil påstå at de færreste klarer å drive lønnsom business over tid uten å sørge for at de ansatte trives og er motivert for å gjøre en god jobb. Den beste måten for en leder å oppnå det på, er ved å vise menneskelighet. Ved å jobbe for å ha mest mulig energi og vekstmentalitet, men også ved å være en oppriktig utgave av seg selv. Ved å bry seg om andre og om verden rundt seg. Ved å være ydmyk nok til å kjenne egne begrensninger, å gjøre feil iblant og å innrømme det. Og ved å tørre å vise seg sårbar. 

			Derfor innleder jeg her med å vise hvordan jeg håndterte medietrykket da jeg først fikk jobben som oljefondsjef (ganske dårlig), og hvordan en kollega som turte å si fra, hjalp meg å gjøre noe med saken. Jeg skulle helst latt være å si noe om dette i det hele tatt, på samme måte som de aller fleste av oss skulle ønske at vi fremsto som suverene bestandig. Sannheten er at ingen av oss er suverene. Vi som leder andre, har et særlig ansvar for å vise det. 

			Godt lederskap er verken å utøve makt eller å bestemme over andre. Godt lederskap er å inspirere, veilede og gjøre andre gode. Dessverre virker flere mennesker med makt og posisjon i verden i dag mer opptatt av å herske enn av å lede. På samme tid synker tilliten til ledere verden over, og stadig færre ønsker å bli ledere. De som blir det, blir værende i jobben kortere enn før. Vi trenger med andre ord godt lederskap mer enn noensinne. For meg kjennes det sant å si akutt å få spredd den kunnskapen jeg sitter på. Derfor skriver jeg også denne boken nå, til tross for at jeg er i full jobb som offentlig tjenesteperson. Den kunne rett og slett ikke vente. Mitt motto i livet er «det beste tidspunktet er nå», og jeg forsøker å aldri utsette noe som helst. Ei heller dette. For ordens skyld: Jeg tjener ikke en krone på denne boken. 

			Da NRK våren 2025 viste en TV-serie om Oljefondet, var noe av det media trakk frem, at kollegaene mine hele tiden måtte «sensurere» meg og holde meg i ørene. Jeg har sett det samme TV-programmet, og jeg synes disse scenene viser noe annet. Visst får jeg nei fra folkene rundt meg når jeg kommer med dårlige forslag. Men det er jo ikke et nederlag! Poenget er at vi i Oljefondet har klart å skape et arbeidsmiljø der de ansatte tør å si tydelig ifra når de er uenige, også til sjefen. For meg blir dette et bevis på at den typen ledelse jeg tror på – å lytte, vise tillit og prøve å skape et psykologisk trygt miljø – faktisk fungerer. Om jeg selv virker teit i de situasjonene, er da virkelig underordnet. Målet er å drive en bedrift godt, ikke å være en plettfri leder. Da jeg ble sjef, var det én ansatt som fortalte meg at jeg var for hissig da jeg åpenbart var det. I dag tror jeg folk ville stått i kø for å fortelle meg det samme. Det er jeg skikkelig stolt over. 

			Som bokens tittel antyder, er det lite av innholdet mellom disse permene som jeg har funnet på selv. Her er direkte sitater og gjengivelser av tanker andre, da særlig ledere for verdens største bedrifter, har delt med meg i podkasten. Det er også kunnskap fra dem som ser lederne på avstand, som organisasjonspsykologer, forskere og professorer, og fra dem som bruker ledelsesteknikker til andre ting enn å være sjef, som verdensmester i sjakk, Magnus Carlsen.

			En del av innholdet stammer også fra mitt hode. Når jeg først har tid til å tenke lengre tanker, interesserer jeg meg for så mangt og orienterer meg bredt i verden. Det vil synes i valget av referanser underveis og i tankemessige krumspring. Samtidig er jeg en offentlig tjenesteperson, og det er ikke riktig at jeg snakker masse om meg selv. Min mening om at gode ledere er synlige og viser seg som hele mennesker, har derfor satt meg i en slags spagat. Jeg skal forsøke å balansere mine lederprinsipper med rolleforståelsen som oljefondsjef. Nicolai Tangen vil altså synes både her og der. Det er det sikkert noen som vil irritere seg over, så beklager på forhånd til dere. Det var visst ikke til å unngå.

			Jeg tror ikke noen er skapt til å være leder, mens andre ikke er det. Ledelse kan læres, og det er mulig for de fleste å bli en god leder med de forutsetningene de har. Men det krever arbeid. Masse arbeid. Selv leser jeg bøker i denne sjangeren rett som det er, blant annet fordi jeg sitter i juryen til Financial Times Business Book of the Year Award (årets businessbok). Noe som overrasker meg, er hvordan det stadig påstås at man ved å følge én retning eller ett prinsipp kan bli en god leder. Hadde det nå bare vært så enkelt! Etter mitt syn dreier god ledelse seg ikke om å gjøre én ting rett. Det dreier seg om å prøve å gjøre innmari mange ting rett hele tiden.

			Derfor handler denne boken om veldig mye. Hvilke personlige egenskaper bør en leder dyrke? Hvordan skaper man sunn bedriftskultur? Hva har kunst og trening med ledelse å gjøre, og hva er god ledelse i praksis? Jeg tipper at hvert eneste kapittel her kunne dannet grunnlag for en hel bok. Man kan både lese tekstene i ett eller slå opp på enkeltkapitler og lese dem hver for seg. Noen nyanser vil nødvendigvis forsvinne når man behandler store temaer på få sider, men målet er å dele det aller viktigste som er å si om god ledelse. Og siden jeg prøver å få med det jeg mener er viktigst, vil både noen temmelig overraskende og noen mer opplagte emner få plass. 

			Denne boken er først og fremst tenkt som en rettesnor. En håndbok. Eller en ønskeliste, kanskje. For det er ingen, absolutt ingen, som klarer å få til alt jeg skriver om. I hvert fall ikke hver dag. Heller ikke jeg. Å innse dette handler om å tåle sin egen menneskelighet, det også. 

			Det er forresten ingen grunn til å fortvile om du synes bokens anbefalinger virker for vanskelige å følge. Hjernen er ikke uformelig etter fylte 30, slik man trodde før. Den kan påvirkes hele livet. Vi har med andre ord mulighet til å bli bedre mennesker og ledere så lenge vi lever. Det vil jeg oppfordre alle lesere til å prøve på. 

			Avslutningsvis: Denne boken er skrevet i samarbeid med forfatter Ellen Emmerentze Jervell. I kapittelet «Slik ble boken til» står det mer om hvordan vi har jobbet sammen om innholdet. 

			Dette er en bok for deg som er sjef, for deg som drømmer om å bli sjef – men også for deg som bare har en. God lesing!







			Del 1 

			Personlige egenskaper







			Energi

			De beste lederne er energiske og gode til å lade opp egne batterier

			Pont du Gard i Sør-Frankrike er et av verdenshistoriens mest forbløffende byggverk. Det er en 49 meter høy treetasjes steinbro med buer, men også en akvedukt, bygget av romerne helt i starten av vår tidsregning for å frakte vann over titalls kilometer. Broen er laget uten mørtel, og hver stein veier opp mot seks tonn. Over 1000 mann jobbet i minst 15 år for å få den ferdig. 

			«Måten steinene til Pont du Gard er lagt på, er ikke bare en triumf av tekniske ferdigheter, men viser en sterk tro på lov og disiplin. Styrke, energi, vitalitet: Alle store sivilisasjoner – eller siviliserende epoker – har hatt en voldsom energi i seg», skriver sir Kenneth Clarke, kunsthistoriker og legendarisk sjef for Storbritannias nasjonalgalleri, i sitt storverk Civilisation fra 1969.

			Legg merke til uttrykket energi her. Clarkes påstand er at energi er nøkkelen til å forstå hvordan sivilisasjoner vokser, og hvorfor noen sivilisasjoner (som romernes) faller til slutt. De er utmattet, tømt for den energien som en gang drev dem til å bygge noe så ambisiøst som Pont du Gard. 

			Dette er ikke en bok om kunsthistorie. Heller ikke om sivilisasjoners vekst og fall. Men det er en tydelig kobling til lederes personlige egenskaper i Clarkes utlegning. Det er nemlig én ting jeg har merket meg i møte med verdens beste ledere: De er uvanlig energiske. Min fornemmelse er at det å ha mye energi faktisk er en forutsetning for å være en god sjef. Jeg pleier å spøke med at CEO må være en forkortelse for Chief Energy Officer. 

			Det er ikke lett å sette fingeren på nøyaktig hva denne energien er for noe. Er det at lederne har stor arbeidskapasitet? At de er utadvendte? Ler mye? Fysikere vil si at energi er noe som skaper kraft og bevegelse, og det høres jo riktig ut i denne sammenheng også. Energi er samtidig noe som bare finnes der ute, som verken kan oppstå eller forsvinne. Hvordan kan det ha seg at disse lederne klarer å suge til seg så mye av den? 

			«Jeg vet ikke», sier Stephen A. Schwarzman, som snart er 80 og fortsatt toppsjef i det amerikanske investerings­firmaet Blackstone. «Jeg har bare alltid hatt mye energi. Noe av det er sikkert genetisk.» 

			Journalist og forfatter Malcolm Gladwell mener alle mennesker har en forutsetning for å være energiske, men at de færreste vet hva som skal til for å bli det. Folk er energiske fordi de driver med ting som vekker glede og begeistring i dem, sier han. «Problemet er at de færreste vet hva de begeistres av.»

			Jeg tror Gladwell er inne på noe. I mitt hode er energi en opplevelse av overskudd. Entusiasme. Pågangsmot. Livslyst. Ambisjoner. Jeg kan merke det boble inni meg, og jeg ser det i sånne som Schwarzman. Eller Disney-sjef Bob Iger, for den saks skyld. Iger er over 70, står opp klokken fire hver morgen og jobber fortsatt for full maskin. Når han kommer inn i et rom, kjenner man det. 

			Merkelig nok er det ikke mange som har forsket på personlig energi i arbeidslivet. Et unntak er Sandra Klijn og forskerkollegaene hennes ved Vrije Universiteit Amsterdam. Deres teori er at det finnes fire typer energi som spiller inn når man er på jobb: fysisk, emosjonell, mental og åndelig energi. De menneskene som er spesielt energiske, som lederne jeg har snakket med, er antagelig gode til å ivareta alle disse fire. «For å lede andre må du være fysisk, mentalt og følelsesmessig sunn», sier Klijn. «Hvis du har for mye stress i kroppen eller hodet, er du først og fremst i overlevelsesmodus. Og når du er det, er du altfor opptatt av deg selv. Da kan du ikke være der for andre mennesker.»

			Fordelen med Klijns firedeling er at den gjør det synlig hvilke områder av livet en leder bør være opptatt av. La oss se på første del først, nemlig fysisk energi.

			Å ha fysisk energi innebærer å sørge for å ha god kroppslig helse. Ledere flest er opptatt av dette. Likevel er det skrevet lite om temaet i ledelseslitteraturen. Kanskje er det fordi god helse regnes som et så åpenbart fundament for alle som jobber som sjef, kanskje skyldes det at forfattere av ledelsesbøker flest (meg selv inkludert) ikke har noen autoritet på helsefeltet. Om noen vil forske, finnes det rikelig med stoff i podkasten vår.

			De fleste lederne jeg har snakket med, driver nemlig med en eller annen form for fysisk aktivitet. Goldman Sachs-sjef David Solomon starter hver dag i treningsstudioet i sin egen leilighet. Han holder på mellom tre kvarter og én time, til svetten pipler for alvor. Det renser hodet, sier han. Shell-leder Wael Sawan spiller tennis og driver med vannsport, basketball og fotball. Adobes Shantanu Narayen seiler, Citadels Ken Griffin sykler, Anthropics Dario Amodei svømmer, Magnus Carlsen spiller golf, DoorDashs Tony Xu løfter vekter og gjør jiu-jitsu. Den tidligere nevnte Disney-sjefen Bob Iger trener en time hver morgen, uansett om han er hjemme eller på hotell. Og så videre. 

			Det andre energiområdet forskerne i Amsterdam er opptatt av, er det de kaller emosjonell energi. Enkelt sagt dreier dette seg om hvor bra du har det i livet. Dette er heller ikke noe det skrives så mye om i ledelsesbøker, men jeg tror utvilsomt man som leder har noe å tjene på å unngå følelsesmessig stress, både på jobb og hjemme. En av grunnene til at jeg har klart å jobbe så mye og så konsentrert som jeg har gjort, er at jeg hele tiden har hatt en stabil familiesituasjon og mange gode venner. Jeg har det jevnt over bra med livet jeg lever, og er glad for det. Har du det vanskelig hjemme eller er følelsesmessig i ubalanse, er det naturligvis en belastning i seg selv, men det vil også gå ut over din evne til å jobbe. Ledere har etter min mening ekstra ansvar for å unngå det. Bill Gates sa nylig at skilsmissen fra kona Melinda, som han hadde vært gift med i nesten 30 år, er det han angrer mest av alt på. 

			Emosjonell energi dreier seg også om glede over selve arbeidet. Flere av sjefene jeg har snakket med, sier de har så mye energi fordi de rett og slett elsker å gjøre jobben sin. Christophe Fouquet er sjef for ASML, et nederlandsk firma som leverer maskiner til chip-produsenter. Han sier det slik: «Å gjøre det jeg gjør, er et utrolig, vanvittig privilegium. Det er så mange gode, interessante og spennende ting som skjer hver dag at energien bare flyter.» Apollo-sjef Marc Rowan sier at han «våkner hver eneste dag og tenker at jeg er det heldigste mennesket i verden». Sånn har jeg det også. Å både ha et liv og en jobb man lar seg begeistre av, er enormt energigivende.

			Det tredje og fjerde energiområdet, mental og åndelig energi, gjelder mengden arbeid du har å forholde deg til, og hvorvidt du opplever jobben du gjør, som meningsfull. 

			Som leder kommer du til å ha mye å gjøre. Veldig mye, antagelig, og jeg tror ikke det er mulig å endre noe særlig på det. Men et prinsipp jeg lever etter, og som jeg kommer til å gå mer inn på andre steder i denne boken, er at jeg prøver å nøye meg med å gjøre de tingene bare jeg kan gjøre. Det vil si at jeg sender flest mulig oppgaver bort fra min egen pult. Sånt gir mental energi. Åndelig energi får jeg ved å jobbe på vegne av noe så meningsfullt som å tjene penger for Norge og nordmenn. 

			Så hvordan blir man god til å suge til seg og ivareta disse fire typene energi? Det er ikke nødvendigvis sånn at man blir født med ulike mengder energi, og så er det ikke noe mer å gjøre med den saken. Her er det håp for de fleste. Mye går ut på å bli seg bevisst hvilke situasjoner som tapper en for krefter, og hvor man lader opp. Dette siste har Oljefondets idrettspsykolog Anders Meland hjulpet meg og kollegaene mine å bli bedre på. Melands metode kan kalles «ladestasjon»-metoden. Den kan være en snarvei til å fylle på fysisk, emosjonell og mental energi, og jeg skal gi en kort introduksjon til den her. Metoden har hjulpet meg, så den kan trolig hjelpe flere.

			Om du har tenkt å klare deg lenge i en stillesittende høyprestasjonsjobb, må du sørge for å være i ålreit fysisk form. Det har jeg allerede nevnt, og det mener Meland også. Tåler du stress bra, holder det å følge de nasjonale rådene for fysisk aktivitet. Men om du lett lar deg kave opp, er du nødt til å trene mer. Når stresshormonet kortisol først kommer inn i blodbanen, er det bare én måte å kvitte seg med det på, nemlig ved å forbrenne det. Selv går jeg i treningsstudio og løper en tur i ny og ne, men tåler nok høyt trykk bedre enn snittet.

			Ut over å holde seg i grei form mener Meland at alle kan være tjent med å finne sine «ladestasjoner». Det vil si å forstå hva akkurat du gjør for mye av, i mitt tilfelle tankearbeid, og så forsøke å gjøre det motsatte, gjerne minst én gang om dagen. Dette er den beste og mest effektive måten å komme seg til hektene igjen på.

			Meland rådet meg til å ta en femten minutters strekk på sofaen midt i arbeidstiden, rett foran glassveggen ut mot de ansatte. Jeg skulle bare ligge stille. Tanken var at jeg måtte gi hodet en pause, samtidig som jeg kanskje underbevisst bearbeidet ting som hjernen ellers måtte ta seg av på nattestid. Jeg er jo en type som foretrekker at det skjer noe stort sett bestandig, og var i utgangspunktet skeptisk til ideen. Jeg lovet likevel å prøve den ut i noen måneder, for jeg vet at det kan lønne seg å høre på folk som er smartere enn meg selv. Dagene gikk, ukene og månedene gikk, og plutselig viste det seg at jeg fant en helt annen ro og konsentrasjon på jobb. 15 minutter på sofaen var akkurat det jeg trengte for å øke min mentale energi.

			Ladestasjoner ser forskjellige ut for forskjellige folk. Hvis du har sittet på baken hele dagen, vil du lade hodet gjennom å være fysisk aktiv. Hvis du er idrettsutøver, bør du ikke ta deg en løpetur når du kommer hjem etter en lang dag med trening. Da kan i stedet dataspill eller annet intenst stimuli være ladende, særlig hvis du løper maraton eller driver med annen fysisk aktivitet som ikke krever masse av hodet. 

			Mitt inntrykk er at ordentlig gode ledere oppsøker sine ladestasjoner automatisk og vender tilbake til dem igjen og igjen, selv om de ikke kjenner Melands eller Klijns begrepsapparat. Hadde de ikke gjort det, ville de vært utslitt for lengst. Morgan Stanleys tidligere leder James Gorman tar seg en tyve minutters pause midt i arbeidstiden for å se på duene og haukene utenfor ruten på Manhattan-kontoret sitt, og han spiller høy musikk minst én gang om dagen. H&Ms tidligere sjef Helena Helmersson går turer i naturen, Ikea-sjef Jesper Brodin spiller el-gitar, Alphabet-finansdirektør Ruth Porat har lesesirkel med de voksne barna sine, Pixar-grunnlegger Ed Catmull drar på stille-retreats, mens Citigroup-leder Jane Fraser gjør pusteøvelser. Mange av lederne jeg har snakket med, sier at de aktivt setter av tid til å være sammen med familien. Noen, som Ferrari-sjef Benedetto Vigna, legger vekt på å dyrke vennskap. Han er «helt avhengig» av å ha mange venner for å ha det bra, sier han. Jeg har det på nøyaktig samme måte.

			Tenk på all energien som fantes i et samfunn som for to tusen år siden klarte å få bygget Pont de Gard. I dag har vi verken slaver eller fanger til å gjøre den type jobber (og det er da enda godt). Men om vi tar vare på energien i oss og sprer den videre til dem vi har ansvar for, tror jeg vi kan få til utrolige ting likevel. For å si det med den energiske Disney-sjefens ord: «Ta med energien din på jobb hvert eneste øyeblikk av dagen. Det er motiverende, nemlig. Energi er motiverende.» 

